text: Advarsel: Listeria bakterier i ost
  02 oktober 2014 kl. 18.34
  Fødevarestyrelsen advarer om, at der er fundet listeria i gedebrie.
  Det er Søvind Mejeri ved Horsens, der både har produceret og tilbagekalder et parti oste af typen gedebrie.
  Mejeriets kontrol har afsløret listeria bakterier i nogle af ostene.
  Det drejer sig om Kirks Gedebrie. Osten er solgt i nogle af butikkerne i kæderne SuperBest, Spar, Min Købmand og Letkøb.
  Listeria bakterier kan medføre sygdom.
  Symptomerne er influenza-lignende såsom hovedpine og feber. I sjældne tilfælde kan Listeria forårsage meningitis og blodforgiftning, oplyser Fødevarestyrelsen.
   
  Bakterieslægten listeria er udbredt i jorden, på planter, i spildevand og i tarmen hos dyr og mennesker. Alle mennesker spiser bakterien fra tid til anden, men kun meget få bliver syge af det. Bakterien kan forekomme i en lang række almindelige fødevarer. Det gælder især rå fødevarer, men det kan også være varmebehandlede fødevarer, der har fået bakterierne tilført efter varmebehandlingen.
  
  